蔡戡
奉和子真学士咏雪之什
千里同云欲曛黑，风掠寒郊声摵摵。
初疑窗外忽增明。
俄见阶前已纷积。
晓来戏作漫天飞，腊后喜占平地尺。
回飙凌乱竞穿帘，作态横斜巧投隙。
乾坤浩荡迷俯仰，唯有寒江湛空碧。
扁舟远访漫乘兴，败履徐行间留迹。
向晚渔蓑入画图，清夜鸡窗映文籍。
从教高卧野人庐，未饶低谒王侯宅。
灞桥才子更清绝，强把枯肠苦搜索。
最怜扰扰雪中人，晨突无烟有饥色。
何当三白兆丰年，尽挽八荒归乐国。
不但新春压空瘴，且喜明年饫麩麦。
我家赖有二顷田，老去功名慵转剧。
人生一饱复何求，卒岁优游聊自得。